(Αρ. Φακ. 23.10.001)

**ΨΗΦΙΣΜΑ ΓΙΑ ΤΗ ΔΗΜΟΚΡΑΤΙΚΗ ΑΝΤΙΣΤΑΣΗ**

(Υποβλήθηκε από την κοινοβουλευτική ομάδα

ΑΚΕΛ - Αριστερά - Νέες Δυνάμεις)

**(Για έγκριση στη συνεδρία της ολομέλειας του σώματος την Παρασκευή,**

**2 Δεκεμβρίου 2022)**

**ΕΠΕΙΔΗ** η 7η Δεκεμβρίου, ημέρα της επιστροφής του Προέδρου Μακαρίου από την αναγκαστική αυτοεξορία εξαιτίας του πραξικοπήματος της 15ης Ιουλίου 1974, τιμάται ως Ημέρα Μνήμης των Μαχητών της Αντίστασης που αντιστάθηκαν στη χουντική και εοκαβήτικη τρομοκρατία και στο πραξικόπημα,

**ΚΑΙ ΕΠΕΙΔΗ** η Βουλή των Αντιπροσώπων με την Απόφαση της 17ης Μαρτίου 2011 υιοθέτησε το περιεχόμενο και τα συμπεράσματα του πορίσματος της Κοινοβουλευτικής Επιτροπής για το Φάκελο της Κύπρου στο σύνολό τους,

**ΚΑΙ ΕΠΕΙΔΗ** το πραξικόπημα και η τουρκική εισβολή και κατοχή αποτελούν τις δύο όψεις του δίδυμου εγκλήματος που εκπονήθηκε από τις ΗΠΑ και το ΝΑΤΟ με στόχο την κατάργηση της Κυπριακής Δημοκρατίας και τη διχοτόμηση της Κύπρου και του λαού της,

**ΚΑΙ ΕΠΕΙΔΗ** η εγκληματική δράση της χούντας και της ΕΟΚΑ Β΄, που κορυφώθηκε με τη διάπραξη του πραξικοπήματος, δε συνιστά «αφροσύνη» αλλά προδοσία και συνειδητή συνέργεια με την Τουρκία στο σχέδιο διαμελισμού της Κύπρου,

**ΚΑΙ ΕΠΕΙΔΗ** η διατήρηση της ιστορικής μνήμης συνιστά χρέος προς τον λαό μας που υπέστη την τραγωδία του 1974 και συνεχίζει να βιώνει τις συνέπειές της, αλλά, ταυτόχρονα, συνιστά ευθύνη προς τις επερχόμενες γενιές του τόπου,

**Για όλους αυτούς τους λόγους, η Βουλή των Αντιπροσώπων ψηφίζει ως ακολούθως:**

**Τιμά** τη Δημοκρατική Αντίσταση και αποτείνει φόρο δόξας και ευγνωμοσύνης στους ήρωες πεσόντες και στους μαχητές που υπερασπίστηκαν τη δημοκρατική νομιμότητα και την ελευθερία του λαού μας απέναντι στον φασισμό,

**Καλεί** την πολιτεία να μεριμνήσει για την απόδοση των δεουσών τιμών στους ήρωες της Δημοκρατικής Αντίστασης, πρωτίστως μέσα από την ανάδειξη στο πλαίσιο του εκπαιδευτικού συστήματος του πατριωτικού, δημοκρατικού και αντιφασιστικού πνεύματος της θυσίας τους,

**Καλεί** τους θεσμούς του τόπου, όπως η τοπική αυτοδιοίκηση, η δημόσια ραδιοτηλεόραση, τα σώματα ασφαλείας, τα μέσα μαζικής ενημέρωσης κ.ά., να αναλάβουν πρωτοβουλίες για την ανάδειξη της Δημοκρατικής Αντίστασης και των ηρώων της,

**Καταδικάζει** κάθε απόπειρα παραχάραξης της σύγχρονης κυπριακής ιστορίας είτε μέσω της εξίσωσης της νόμιμης κυβέρνησης Μακαρίου και των δυνάμεων της δημοκρατίας με την εοκαβήτικη τρομοκρατία είτε μέσω της ηρωοποίησης του αρχηγού και άλλων στελεχών της ΕΟΚΑ Β΄ και της πραξικοπηματικής κυβέρνησης είτε μέσω της ιδεοληπτικής ενοχοποίησης της αδέσμευτης πολιτικής της Κυπριακής Δημοκρατίας για την τραγωδία του 1974,

**Καλεί** την πολιτεία να διακόψει τη χρηματοδότηση κάθε είδους δραστηριοτήτων που συνδέονται με απόδοση τιμών στον Γεώργιο Γρίβα, τον οποίο η ιστορία καταδίκασε ως ανάξιο κάθε είδους τιμής από την πατρίδα,

**Καλεί** την κυβέρνηση και όλους τους θεσμούς του κράτους να σέβονται τη μνήμη και τις πληγές του κυπριακού λαού και να απέχουν από εκδηλώσεις τιμής και ηρωοποίησης όλων όσοι στράφηκαν κατά της δημοκρατικής νομιμότητας και ειδικότερα του αρχηγού και μελών της ΕΟΚΑ Β΄ ή/και στελεχών της πραξικοπηματικής κυβέρνησης,

**Υπογραμμίζει** ότι η υπεράσπιση της ιστορικής αλήθειας για την τραγωδία του 1974 αποτελεί αναπόσπαστο κομμάτι του αγώνα για απελευθέρωση και επανένωση της Κύπρου, με λύση του Κυπριακού στη συμφωνημένη βάση και πλαίσιο.